b'\n_START_ARTICLE_\nCasa de la Moneda (Castell\xc3\xb3 d\'Emp\xc3\xbaries)\n_START_SECTION_\nDescripci\xc3\xb3\n_START_PARAGRAPH_\nSituada al nucli hist\xc3\xb2ric de Castell\xc3\xb3, al bell mig de la Pla\xc3\xa7a de la Moneda fent cantonada amb el carrer de la Neu, dins dels l\xc3\xadmits de l\'antic barri del Mercadal._NEWLINE_La casa de la Moneda, actualment destinada a hotel, est\xc3\xa0 formada per dos edificis contigus units en la mateixa finca, i que funcionen com un sol espai. El que fa cantonada amb el carrer de la Neu, de planta rectangular, est\xc3\xa0 format per dues crugies perpendiculars a la fa\xc3\xa7ana principal. El segon edifici, en canvi, consta de tres crugies, dues d\'elles perpendiculars a la fa\xc3\xa7ana. Ambdues construccions consten de planta baixa, planta pis i altell. La majoria d\'estances de la planta baixa estan cobertes per voltes d\'aresta, amb f\xc3\xa0brica de ma\xc3\xb3 pla i recolzades, o b\xc3\xa9 damunt els mateixos murs que les delimiten o damunt de pilastres quadrats adossats als mateixos murs i als angles cantoners. A la primera planta es documenta la sala gran, coberta amb una gran volta d\'aresta que, tot i que ha estat rehabilitada per adaptar-la als nous usos, no ha perdut les seves propietats origin\xc3\xa0ries. Algunes de les habitacions de la planta estan cobertes amb voltes rebaixades amb decoraci\xc3\xb3 de llunetes. Cal destacar la caixa d\'escala, coberta amb una c\xc3\xbapula semiesf\xc3\xa8rica octogonal, amb llanterna i recolzada sobre petxines. Pel que fa al jard\xc3\xad, situat a la part posterior de l\'edifici, destaca el tram porticat cobert amb voltes a quatre vents, bastides amb maons disposats a plec de llibre, i sustentades per uns grans pilars de planta rectangular. Sembla que podrien formar part de l\'urbanisme de l\'antic call jueu de Castell\xc3\xb3 d\'Emp\xc3\xbaries. La fa\xc3\xa7ana tamb\xc3\xa9 es divideix en dues parts, corresponents als dos edificis que integren la casa. La part m\xc3\xa9s antiga es concentra a la planta baixa del cos que fa cantonada amb el carrer de les Neus. Presenta una parament de carreus de pedra ben escairats, amb dos portals adovellats, un d\'arc de mig punt i l\'altre d\'arc rebaixat, transformat actualment en un gran finestral. Tot indica que forma part d\'una estructura anterior, datada possiblement entre els segles XIV-XV. La part superior de la fa\xc3\xa7ana, arrebossada i pintada, compta amb un balc\xc3\xb3 d\'obertura rectangular adovellada, dues petites finestres quadrades i un altre balc\xc3\xb3 m\xc3\xa9s petit i senzill._NEWLINE_El tram de fa\xc3\xa7ana corresponent a l\'altre edifici est\xc3\xa0 revestit imitant un parament de carreus, en sintonia amb la part antiga conservada. Les obertures de la primera planta s\xc3\xb3n totes balconeres, amb els brancals i les llindes de pedra escairada i balc\xc3\xb3 corregut. En l\'interior de l\'edifici trobem interessants elements de decoraci\xc3\xb3 barroca, concretament alguns marc decorats de l\'interior.\n_START_SECTION_\nHist\xc3\xb2ria\n_START_PARAGRAPH_\nSegons el llistat de contribuents de l\'any 1800, aquesta casa pertanyia a la fam\xc3\xadlia de Pere Marqu\xc3\xa8s, d\'aqu\xc3\xad el nom de Can Marqu\xc3\xa9s. Anteriorment havia estat propietat del Marqu\xc3\xa9s de Dosaig\xc3\xbces._NEWLINE_El nom de "Casa de la Moneda" procedeix de l\'\xc3\xa8poca en qu\xc3\xa8 la casa pertanyia al senyor Bartomeu Call\xc3\xads, ja que es varen trobar al seu interior unes monedes antigues. Com que la fam\xc3\xadlia Call\xc3\xads tenia m\xc3\xa9s d\'una casa, per referir-se a aquesta li deien la "casa de les monedes", quedant aix\xc3\xad el sobrenom de "Casa de la Moneda"._NEWLINE_El tram porticat situat al jard\xc3\xad interior de la casa podria formar part de l\'urbanisme de l\'antic call jueu de la vila de Castell\xc3\xb3 d\'Emp\xc3\xbaries._NEWLINE_En l\'actualitat s\'ha rehabilitat per fer-hi un hotel, en funcionament des del 2002 aproximadament.'